Adama Traoré (1996)

Adama Traoré Diarra (s. 25. tammikuuta 1996 L’Hospitalet de Llobregat, Katalonia Viitattu 28.12.2019) on espanjalainen jalkapalloilija, joka edustaa Englannin Valioliigassa pelaavaa West Ham Unitedia. Pelipaikaltaan hän on oikea laitahyökkääjä.

 Seurajoukkueura 
Malilaistaustainen Traoré on itse syntynyt ja kasvanut Espanjassa, ja on yksi FC Barcelonan kuuluisan junioriakatemian La Masian kasvateista. Hän teki pääsarjadebyyttinsä 17-vuotiaana Granadaa vastaan marraskuussa 2013, tullen toisella puoliajalla vaihdosta kentälle Neymarin tilalle.http://www.iltalehti.fi/jalkapallo/2013112317755664_jp.shtml Iltalehti. Viitattu 24.11.2013. Se jäi hänen ainoaksi pääsarjaottelukseen Barcelonassa. Hän pelasi kahden Barca-kautensa aikana pääasiassa seuran kakkosjoukkueessa. Mestarien liigassa hän pelasi yhdessä ottelussa kahdeksan minuuttia. Hän voitti UEFA Youth Leaguen mestaruuden 2014 ja Copa del Reyn, jossa pelasi kahdessa ottelussa, 2015.

Traoré siirtyi Englannin Valioliigassa pelanneeseen Aston Villaan kymmenen miljoonan euron siirtosummalla kesällä 2015. Hän kärsi kaudella 2015−2016 loukkaantumisista ja pelasi vain kymmenen valioliigaottelua. Aston Villa putosi kauden päätteeksi Englannin mestaruussarjaan ja Traoré siirtyi elokuussa Middlesbroughiin 8,25 miljoonan euron siirtosummalla. Hän pelasi Middlesbroughissa debyyttikaudellaan 27 valioliigaottelua, mutta seura putosi Mestaruussarjaan. Siellä hän pelasi seuraavalla kaudella 34 ottelua (ja kaksi pudotuspeliä) ja teki viisi maalia.

Traoré siirtyi Valioliigaan nousseeseen Wolverhampton Wanderersiin 20 miljoonalla eurolla kesällä 2018. Hän pelasi debyyttikaudellaan 29 valioliigaottelua ja teki yhden maalin. Kaudella 2019–2020 hän teki 37 valioliigaottelussaan neljä maalia, joista kaksi vierasvoitossa hallitsevaa mestaria Manchester Cityä vastaan ja yhden kotivoitossa samaa joukkuetta sekä yhden kotitappiossa Tottenham Hotspuria vastaan. Wolverhampton ylsi Eurooppa-liigassa puolivälieriin ja Traoré pelasi liigassa kymmenen ottelua sekä teki maalin vierasotteluissa Bragaa ja Espanyolia vastaan.

Kaudella 2020–2021 Traoré pelasi 37 valioliigaottelua ja teki maalin huhtikuussa Fulhamia sekä toukokuussa Brightonia vastaan. FA Cupin kolmannella kierroksella hän teki Crystal Palacea vastaan ottelun ainoan maalin. Kaudella 2021–2022 hän pelasi 20 valioliigaottelua ja teki maalin tammikuussa Southamptonia vastaan. Tammikuun 2022 lopulla hän siirtyi kauden loppuun kestäneelle lainalle FC Barcelonaan, jossa hän pelasi 11 Espanjan liigan ottelua ja kuusi Eurooppa-liigan ottelua. Kaudella 2022–2023 hän pelasi Valioliigassa 34 ottelua ja teki maalin lokakuussa Crystal Palacea sekä maaliskuussa Tottenhamia vastaan.

Traoré siirtyi Valioliigan Fulhamiin ilmaissiirrolla kesällä 2023. Hän pelasi tulokaskaudellaan 17 valioliigaottelua, mutta oli vain kerran avauskokoonpanossa. Hän teki maalin maaliskuussa Brightonia ja päätöskierroksella Lutonia vastaan. Hän oli hamstring-vamman vuoksi neljä ja puoli kuukautta peleistä sivussa. Kaudella 2024–2025 hän pelasi Valioliigassa 36 ottelua, joista puolet avauskokoonpanossa. Hän teki maalin elokuussa Ipswichiä ja tammikuussa Leiesteriä vastaan. Lisäksi hän syötti seitsemän maalia. Kaudella 2025–2026 hän ehti pelata Fulhamissa 15 valioliigaottelua, yhden FA Cupin ottelun sekä neljä Englannin liigacupin ottelua.

Tammikuun lopussa 2026 Traoré siirtyi Fulhamista saman sarjan West Hamiin. Hän allekirjoitti West Hamin kanssa loppukauden kattavan sopimuksen, johon sisältyy optio myös seuraavasta kaudesta.

 Maajoukkueura 
Traoré on pelannut Espanjan alle 16-, 17-, 19- ja 21-vuotiaiden maajoukkueissa. Hän pelasi neljä ottelua alle 19-vuotiaiden EM-kilpailuissa 2013, joissa Espanja eteni semifinaaleihin. Espanjan miesten maajoukkueessa hän pelasi ensimmäisen kerran lokakuussa 2020. Kesällä 2021 pelatuissa EM-kilpailuissa hän tuli runsaaksi kymmeneksi minuutiksi vaihdosta kentälle Espanjan viimeisessä alkulohko-ottelussa Slovakiaa vastaan. Hän on pelannut kahdeksan miesten maaottelua, joista yhden ottelun avauskokoonpanossa. Viimeksi hänet on valittu maajoukkueeseen syyskuussa 2021.

 Lähteet 

Luokka:Espanjalaiset jalkapalloilijat
Luokka:Katalonialaiset jalkapalloilijat
Luokka:Vuonna 1996 syntyneet
Luokka:Elävät henkilöt